ایسراییل-ین افراطی ساغچی میللی تهلوکه‌سیزلیک ناظیری ایتامار بن گویر ایشغال آلتینداکی دوغو قدس-ده‌کی مسجد الاقصی مسجیدینه باسقین ائدیب.
بن گویر سحر ساعات‌لاریندا ایسراییل پولیسی‌نین محافظه‌سی آلتیندا حرم شریفه داخیل اولوب.
تخریباتچی حرکت‌لری ایله تانینان افراطی ساغچی بن گویر 5 ایلدن سونرا مسجدالقصی-یا داخیل اولان ایلک ایسراییل ناظیری اولوب.
ایسراییل-‌لی سیاستچی مسجد الاقصی-دا ایستاتوس-کوونو پوزان و فیلیسطین-لیلر طرفیندن باسقین حساب ائدیلن بو حرکتینی عبرانی تقویمی ایله "طوت" ((Asara BeTevet)) آیی‌نین 10-جو گونونده حیاتا کئچیریب.
خاطیرلاداق کی، بن گویر یئنی قورولان حکومتده ناظیر اولمازدان اول میللت وکیلی اولدوغو مدتده ده مسجدالقصی-یا باسقین‌لاری، فیلیسطین‌لیلره قارشی زوراکی‌لیغی تشویق ائدن حرکت‌لری و عیرقچی بیانات لاری ایله تانینیردی.
فیلیسطین رهبرلیگی خبردارلیق ائدیب کی، مسجدالقصی-نین تاریخی ایستاتوسونون پیسلشمه‌سی آغیر نتیجه‌لره سبب اولا‌جاق.
فیلیسطین رسمی آژانسی وفا-دا یئر آلان خبره گؤره، فیلیسطین ریاست هئیتی‌نین سؤزچوسو نبیل ابورودین ایسراییل-ین یهودی مسکون‌لاشان‌لارین مسجدالقصی-دا تورات اوخوماسینا ایجازه وئرمه‌سی و سیناقوق اوچون یئر تعیین ائتمه‌سی ایله باغلی داوام ائدن تهدیدلری ایله باغلی آچیقلاما وئریب.
ایسراییل-ین ایشغال ائتدیگی فیلیسطین تورپاق‌لاریندا مسکونلاشما فعالیتینی آرتیرماسی‌نین و هر گون فیلیسطین‌لیلری اؤلدورمه‌سی‌نین، ائله‌جه ده مسجیدالقصی-دا بوتون دین‌لره "برابر حقوق‌لار" وئرمه‌سی‌نین تهلوکه‌لرینی وورغولایان ابو رودینی مسجیدالقصی-نین تاریخی ایستاتوسونون پیسلشمه‌سی‌نین آغیر نتیجه‌لری‌نین اولاجاغینی وورغولاییب و بونون حرب اعلانی معناسی داشییاجاغینی ایفاده ائدیب.
ابو رودینی بو مرکب پروبلئم‌لرین گرگین و غیری-ثابت بیر دؤوره زمین حاضیرلادیغینی و فرق‌لی بیر تاریخی دؤورون یاشاناجاغینی پروقنوزلاشدیریب:
"بو تهلوکه‌لی سیاست امریکانین جدی تضییقی ایله دایاندیریلماسا، ایشلر نظارت‌دن چیخا‌جاق".
